ตลาดถาม‘ไดเมท’มึนหุ้นวิ่งแรง
ตลาดแขวน Trading Alert List หุ้นไดเมท วิ่งหวือหวา บริษัทมึนไร้สาเหตุ โบรกเกอร์ลือแย่งหุ้นเทกโอเวอร์
16 มี.ค. 2555

ตลาดแขวน Trading Alert List หุ้นไดเมท วิ่งหวือหวา บริษัทมึนไร้สาเหตุ โบรกเกอร์ลือแย่งหุ้นเทกโอเวอร์
ตลาดหลักทรัพย์แห่งประเทศไทยขึ้นเครื่องหมาย Trading Alert List หุ้นบริษัท ไดเมท (สยาม) หรือ DIMET โดยสอบถามพัฒนาการใดๆ ที่อาจส่งผลต่อราคาหุ้น DIMET เนื่องจากพบว่าสภาพการซื้อขายหุ้นของวันที่ 14 มี.ค.ที่ผ่านมา เปลี่ยนแปลงไปอย่างมากจากวันก่อนหน้า เพื่อให้ผู้ถือหุ้นและผู้ลงทุนมีข้อมูลในการประกอบการตัดสินใจลงทุน
ทั้งนี้ การซื้อขายหุ้น DIMET เมื่อวันที่ 14 มี.ค.ที่ผ่านมา ราคาหุ้นปรับตัวขึ้นรุนแรง 0.47 บาท จากราคาต่ำสุด 1.73 บาท สูงสุด 2.20 บาท และปิดที่ 2.14 บาท เพิ่มขึ้น 0.41 บาท หรือ 23.70% มูลค่าซื้อขายหนาแน่น 39.40 ล้านบาท
ภายหลังตลาดขึ้นเครื่องหมายเตือน วันที่ 15 มี.ค. ราคาหุ้น DIMET เปิดลงเล็กน้อย จากนั้นพุ่งขึ้นไป 2.32 บาท ก่อนจะถูกทิ้งลงมาต่อเนื่อง ปิดต่ำสุด 1.83 บาท ลดลง 31 สตางค์ หรือ 14.49% มูลค่าซื้อขาย 50.80 ล้านบาท 
นายสุรพล รุจิกาญจนา กรรมการผู้จัดการ บริษัท ไดเมท (สยาม) กล่าวว่า ธุรกิจของบริษัทดำเนินการไปตามปกติ โดยมีพัฒนาการตลาดของสีทาอาคารมากขึ้นเท่านั้น และไม่ทราบสาเหตุอื่นที่ส่งผลกระทบต่อการซื้อขายในวันที่ 14 มี.ค. แต่อย่างใด 
แหล่งข่าวจากเจ้าหน้าที่การตลาด เปิดเผยว่า มีกระแสข่าวลือการแย่งเก็บหุ้น DIMET ของนายทุนกลุ่มหนึ่ง มีเป้าหมายเข้าครอบงำกิจการหรือเทกโอเวอร์ของ DIMET ซึ่งกลุ่มทุนพยายามส่งคนเข้าเจรจากับผู้ถือ หุ้นใหญ่แล้ว แต่ไม่มีอะไรคืบหน้า คาดว่ากลุ่มทุนนี้ยังเดินหน้าเก็บหุ้น แต่สภาพคล่องที่ไม่มาก เมื่อมีแรงซื้อเข้ามาก็กระตุกราคาวิ่งแรง